8-jarige se lyk gekry nadat sy 'vir losprys' ontvoer is | Netwerk24
Deur Kaydene Davids 24 Junie 2021 19:20
Bokamoso Shabe se lyk, toegedraai in 'n duvet, is Donderdag in Riebeeckstad by Welkom in 'n oop veld gevind.
Bokamoso Shabe se lyk, toegedraai in 'n duvet, is Donderdag omstreeks 14:30 in Riebeeckstad by Welkom gevind.
Sy was steeds in haar skooluniform geklee.
Volgens brig. Motantsi Makhele, provinsiale polisiewoordvoerder, is die grusame ontdekking gemaak kort nadat die polisie 'n 46-jarige man weens die meisie se verdwyning ondervra het.
"Die man het hulle na die oop veld geneem waar die meisie se lyk ontdek is."
Hy sal na verwagting binnekort op 'n aanklag van moord in die landdroshof in Welkom verskyn.
Makhele sê nog ander verdagtes kan binnekort in hegtenis geneem word.
"Ons medelye gaan uit na Bokamoso se familie in die moeilike tyd," het die Vrystaatse provinsiale polisiekommissaris, lt.genl. Baile Motswenyane, gesê.
"Dit is hartverskeurend vir 'n ouer om 'n kind te verloor, maar dit is verpletterend om 'n kind op hierdie wyse te verloor," het Motswenyane bygevoeg.
'n Man wat homself Aubrey noem, het die meisie se ouma Maandag sowat twee uur later gebel en 'n losprys van R50 000 geëis. Hy het gedreig om Bokamoso te vermoor as die geld nie aan hom betaal word nie.
Die daaropvolgende dag het 'n vrou wat haarself as Nthabeleng voorgestel het, Bokamoso se ouma omstreeks 08:45 van dieselfde telefoonnommer gebel en ook die geld geëis.